钦定古今图书集成/明伦汇编/宫闱典/第133卷 > 张永
## 钦定古今图书集成/明伦汇编/宫闱典/第133卷 > 张永

按《明外史宦官传》：“永，保定新城人。武宗初总神机营，
与刘瑾为党，居八虎之一。既见瑾行事，遂恶之。为人
多智，颇好附正人。正德五年三月，瑾言于帝，将黜永
居南京。永觉之，直趋帝前，诉瑾陷己。帝召瑾质之，语
相橕，永拳殴瑾，帝令谷大用等寘酒为解，由是与瑾
不合。安化王寘𫔍反，帝令永及右都御史杨一清往”
讨。临发，帝戎服幸东华门送永，命兵部给金关防、金
瓜钢斧以行，宠遇甚盛。瑾益心忌。而帝方向永，无以
间也。及师出寘，𫔍已擒永遂率五百骑抚定馀党。还
次灵州，与一清言，欲奏瑾不法事。一清曰：“彼在帝左
右，公言能保必入乎？不如以智图之。”因为画诛瑾策，
语详《一清传》。永大喜曰：“善。”及驰还，遂奏诛瑾。于是英
国公张懋、兵部尚书王敞等奏：“永辑宁中外，两建奇
勋，宜锡封爵。”遂封永兄富为泰安伯，弟容为安定伯，
天下皆颂永功。涿州男子王《豸涅》刺龙形及人“王”字
于足，永以为妖，禽之。兵部尚书何鉴请加恩永。帝下
廷臣议。永欲身自为侯，引刘马儿、郑三保故事以风
廷臣。刘马儿者，刘永诚，郑三保者，郑和也。阁臣辩二
人非身受，永意沮，乃佯辞免恩泽。吏部尚书杨一清
因言宜听永让，以成其贤。会永同类方忌之，事竟已。
久之，库官吴纪盗库金七千，为御用监丘聚所发。纪
言受永指，永坐闲住。九年，北寇大入塞，命永督宣府、
大同、延绥军御之，寇退乃还。宁王宸濠反，都御史王
守仁既禽之矣。帝听张忠等言南征，命永率边兵二
千人先行。守仁槛车送宸濠。永以帝意遮守仁，欲纵
宸濠归鄱阳湖。俟帝至与战，守仁执不可。至杭州诣
永，永拒不见。守仁叱门者径入，大呼曰：“我王守仁也，
来与公议国家事，何拒我？”永见守仁，忠愤慷慨为气
慑。守仁因极言江右荼毒已甚，王师至，乱“将不测。”永
大悟，乃曰：“永以群小在侧，欲保护圣躬，故来耳，非欲
攘功也。虽然，公所槛与俱来者，宜归我。”守仁曰：“吾何
用此！”即以宸濠付永，而与永偕还江西。时张忠等已
从大江趋南昌，辱知府伍文定。方穷治逆党，见永及
守仁至，大沮。永留数旬，促忠同归，械宸濠献于南京。
是时微永，江西几再乱。忠等屡谮守仁，赖永营救始
解。武宗崩，永提督九门，防奸制变，著《辑宁劳》。世宗立，
御史萧淮等奏：“谷大用、丘聚辈蛊惑先帝，党恶为奸。”
并及永，永复闲住。未几，淮复劾永前在江西，擅权纳
贿，故纵逆党，辄以私忿械系无辜。今虽多辨释，而瘐
死含冤者，尚不可数计。宜寘法典，以谢天下。乃降永
奉御司香孝陵。嘉靖八年，大学士杨一清、张璁等奏
言：“永定寘𫔍诛刘瑾，扈武宗南征，使江彬不敢萌异
志，功大不可泯。”帝乃起永掌御用监，提督团营，兼神
机营操练。未几，卒。当世宗朝，张佐、鲍忠、麦福、黄锦皆
由兴邸旧人入掌司礼，或督东厂，并历二三十年，无
大过恶。故宦官之祸，独嘉靖一朝少杀云。